รัฐให้เอกชนเสนอปัญหารับมือเออีซี
นายกฯนัดคุยเอกชนก.ย.นี้กิตติรัตน์แก้ปัญหาภาษีซ้อน
17 ส.ค. 2555

นายกฯนัดคุยเอกชนก.ย.นี้กิตติรัตน์แก้ปัญหาภาษีซ้อน
ยิ่งลักษณ์ถกเอกชน 5 สถาบัน กลาง ก.ย.นี้ รับมือเปิดเออีซี
นายกิตติรัตน์ ณ ระนอง รองนายกรัฐมนตรีและ รมว.คลัง ได้เข้าร่วมประชุมกับภาคเอกชน 5 สถาบัน เพื่อเตรียมความพร้อมเข้าสู่ประชาคมเศรษฐกิจอาเซียน (เออีซี) 
ทั้งนี้ นายกิตติรัตน์ขอให้เอกชนจัดทำรายละเอียดข้อเสนอต่างๆ ที่เห็นว่าเป็นอุปสรรคต่อการค้าและการลงทุนเข้ามาที่รองนายกฯ ฝ่ายเศรษฐกิจ เพื่อนำเสนอ น.ส.ยิ่งลักษณ์ ชินวัตร นายกรัฐมนตรี ในการประชุมร่วมกันระหว่างรัฐและเอกชนอีกครั้งในกลางเดือน ก.ย.นี้ 
นอกจากนี้ นายกิตติรัตน์ย้ำกับเอกชนว่า จะเร่งแก้ปัญหาการจัดเก็บภาษีซ้อน กรณีบริษัทไทยนำเงินรายได้จากต่างประเทศเข้าประเทศ
สำหรับตัวแทนเอกชนที่ได้เข้าหารือกับนายกิตติรัตน์ประกอบด้วย สภาหอการค้าแห่งประเทศไทย สภาอุตสาหกรรมแห่งประเทศไทย (ส.อ.ท.) สมาคมธนาคารไทย สภาอุตสาหกรรมท่องเที่ยวแห่งประเทศไทย และสภาธุรกิจตลาดทุนไทย
นายพยุงศักดิ์ ชาติสุทธิผล ประธาน ส.อ.ท.ระบุว่า ที่ประชุมได้หารือแนวคิดและอุปสรรคเข้าสู่ประชาคมอาเซียนของไทย เช่น ระบบคมนาคมขนส่ง ระเบียบพิธีทางศุลกากร และกฎระเบียบที่เกี่ยวข้อง ฝ่ายเอกชนเสนอให้กระทรวงอุตสาหกรรมเร่งรัดออกใบรับรองมาตรฐานผลิตภัณฑ์อุตสาหกรรม (มอก.) ให้เร็วขึ้น 
นอกจากนั้น ยังได้เสนอให้กรมศุลกากรนำระบบเอกสารอิเล็กทรอนิกส์มาใช้ให้มากขึ้น และขอให้รัฐบาลส่งเสริมให้สถาบันการเงินไทยไปลงทุนในต่างประเทศเพื่อสนับสนุนธุรกิจไทยที่ไปตั้งฐานในอาเซียน และสนับสนุนธุรกิจท่องเที่ยวในประเทศ 
นายรุ่งโรจน์ สีเหลืองสวัสดิ์ นายกสมาคมธุรกิจท่องเที่ยวหัวหินชะอำ กล่าวว่า คนไทยมีศักยภาพในการปรับตัวสูง จึงไม่มีปัญหาหากมีการเปิดประชาคมอาเซียน เพียงแต่คนไทยต้องเพิ่มทักษะด้านภาษา เช่น ภาษาอังกฤษ ภาษาบาฮาซา เป็นต้น พร้อมทั้งเพิ่มศักยภาพให้ตรงกับมาตรฐานความต้องการแรงงานของอาเซียน ไม่ใช่มุ่งแต่เกรด
น.ส.กิริฎา เภาพิจิตร เศรษฐกรอาวุโสของธนาคารโลกประจำประเทศไทย (เวิลด์แบงก์) กล่าวว่า การเปิดเออีซีในปี 2558 เวิลด์แบงก์เป็นห่วงว่าผู้ประกอบการไทยยังกังวล ซึ่งเกิดความกลัวว่าจะแข่งขันได้ลำบากมากขึ้น แต่อยากให้ผู้ประกอบการมองเห็นโอกาสที่ตลาดจะขยายใหญ่ขึ้น การนำเข้าสินค้าในอัตราภาษี 0% สามารถดึงคนที่มีความรู้ความสามารถจากภูมิภาคมาพัฒนาประเทศได้
เวิลด์แบงก์ยังคงอัตราการขยายตัวผลิตภัณฑ์มวลรวมภายในประเทศ (จีดีพี) ของไทยไว้ที่ 4.5% โดยมองว่าครึ่งปีหลังเศรษฐกิจไทยจะได้รับปัจจัยบวกจากการฟื้นตัวภาคการผลิตที่ประสบปัญหาน้ำท่วมกลับมา 100% ขณะเดียวกันเป็นห่วงผู้ประกอบการขนาดกลางและขนาดย่อม (เอสเอ็มอี) ที่ไม่สามารถปรับตัวรับมือกับวิกฤตยุโรป แต่ในช่วง 34 เดือนที่ผ่านมา รัฐบาลก็ตื่นตัว ให้ความรู้กับเอสเอ็มอีในการแก้ไขปัญหาด้วย